Účinné konanie o nesplnení povinnosti

Právo EÚ o znečistení ovzdušia je oblasťou, v ktorej sa so zabezpečovaním súladu môžu spájať vysoké ekonomické náklady, ale v ktorej nesúlad s právom EÚ stojí životy a spôsobuje vážne choroby. Preto sa tejto oblasti týka vysoký počet postupov v prípade nesplnenia povinnosti. Do júla 2022 Komisia začala 28 konaní v prípade nesplnenia povinnosti v súvislosti s neuplatňovaním smernice o kvalite okolitého ovzdušia 18 členskými štátmi. 15 konaní bolo postúpených Súdnemu dvoru, ktorý v 10 z nich vydal rozhodnutie. Jedno z týchto konaní predstavuje druhé postúpenie Súdnemu dvoru, takže môže viesť k pokutám. Vďaka týmto snahám o presadzovanie sa podarilo znížiť počet zón kvality ovzdušia, v ktorých sú prekročené zákonné limity pre tuhé častice, z 91 v roku 2019 na 55 v roku 2021 a počet zón s nadmernou hladinou oxidu dusičitého zo 68 na 23 v roku 2021. To znamená, že ľudia vo viacerých mestách po celej Európe teraz môžu dýchať čistejší vzduch. Uplatňovaním právneho predpisu EÚ o kvalite ovzdušia sa od roku 2005 pomohlo znížiť počet predčasných úmrtí súvisiacich so znečistením ovzdušia o jednu tretinu, v dôsledku čoho sa zachránilo viac ako 150 000 životov.

Komisia venuje osobitnú pozornosť ochrane európskych lesov, pretože uchovávajú značné zásoby uhlíka, odstraňujú uhlík z atmosféry a majú mimoriadny význam pre biodiverzitu a poskytovanie kritických ekosystémových služieb. Keď sa členským štátom systematicky nedarilo predchádzať zhoršovaniu stavu lesných biotopov v dôsledku nezákonnej ťažby dreva alebo nezákonných postupov obhospodarovania lesov, Komisia začala konanie o porušení s využitím satelitných snímok ako prostriedku na preukázanie zhoršovania stavu lesných biotopov. Proti štyrom členským štátom prebieha niekoľko postupov v prípade nesplnenia povinnosti, pričom v jednom z týchto konaní už Súdny dvor vydal rozhodnutie. V podobnom konaní na Súdnom dvore týkajúcom sa ochrany lesov sa Komisia odvolala na článok 279 ZFEÚ a požiadala Súdny dvor, aby uložil predbežné opatrenia s cieľom zabrániť nenapraviteľným škodám na našich lesoch. Súdny dvor v záujme ochrany lesných biotopov následne dotknutému členskému štátu nariadil ukončiť aktívne činnosti obhospodarovania lesov a odstraňovanie stáročných mŕtvych smrekov pod hrozbou uloženia dennej pokuty až do splnenia nariadenia.

Komisia využíva všetky prostriedky, ktoré má k dispozícii, na ochranu európskych podnikov pred prekážkami v prístupe k verejnému obstarávaniu. To zahŕňa zabezpečenie riadneho presadzovania existujúcich pravidiel, ktorými sa predchádza zneužívaniu priameho zadávania zákaziek, alebo odstraňovanie obmedzení, pokiaľ ide o využívanie subdodávateľov, čo sú kľúčové prvky umožňujúce malým a stredným podnikom účasť na verejných súťažiach, a to cezhranične aj na vnútroštátnej úrovni.

V oblasti služieb Komisia začala postupy v prípade nesplnenia povinnosti proti desiatim členským štátom za uloženie obmedzení týkajúcich sa určitých služieb, najmä služieb architektov, inžinierov, účtovníkov, daňových poradcov, právnikov a služieb v stavebníctve. Týmito obmedzeniami sa takýmto spoločnostiam sťažila cezhraničná činnosť a rozširovanie. V dôsledku toho ľudia a podniky nemohli využívať najkonkurencieschopnejšie a najinovatívnejšie služby dostupné na trhu EÚ. Po týchto postupoch v prípade nesplnenia povinnosti členské štáty zmenili svoje právne predpisy.

Európski spotrebitelia by nemali čeliť žiadnym prekážkam ani ťažkostiam pri cezhraničnom prístupe k tovaru a službám na internete bez ohľadu na ich polohu, bydlisko alebo štátnu príslušnosť. Komisia podporila členské štáty pri uplatňovaní nariadenia o geografickom blokovaní, ktoré chráni prístup spotrebiteľov k webovým sídlam elektronického obchodu pred diskrimináciou na základe štátnej príslušnosti, miesta bydliska alebo sídla zákazníkov nakupujúcich na internete. Povinnosti členských štátov však zahŕňajú požiadavku stanoviť, ako a kým sa budú pravidlá presadzovať. V tejto súvislosti začala Komisia v roku 2019 postupy v prípade nesplnenia povinnosti proti deviatim členským štátom. Do roku 2021 všetky členské štáty svoje povinnosti splnili, pričom vo všetkých členských štátoch boli vymenované príslušné orgány. Pomohlo to napríklad pripraviť celoeurópske vyšetrovanie významného internetového vyhľadávača v súvislosti s neodôvodnenými postupmi geografického blokovania.

S cieľom dodržiavať zásady právneho štátu a konkrétnejšie chrániť nezávislosť súdnictva a zabezpečiť účinnú právnu ochranu nezávislými vnútroštátnymi súdmi Komisia podnikla kroky proti jednému členskému štátu, pretože prijal právny predpis, ktorým sa znížil vek odchodu sudcov do dôchodku, pričom zároveň mala výkonná moc úplnú diskrečnú právomoc, pokiaľ ide o predĺženie aktívnych mandátov, čo mnohých sudcov v aktívnej službe prinútilo odísť do dôchodku. Komisia predložila vec Súdnemu dvoru, ktorý potvrdil porušenie práva EÚ. V dôsledku toho členský štát zrušil svoje pravidlá odchodu do dôchodku pre sudcov a vrátil do funkcie sudcov, ktorí boli nútení odísť do dôchodku.

Komisia začala postup v prípade nesplnenia povinnosti po prijatí sťažností poukazujúcich na nedostatočné vykonávanie pravidiel merania a vyúčtovania tepla a teplej vody v domácnostiach podľa smernice o energetickej efektívnosti. Keďže smernica nebola v príslušnom členskom štáte transponovaná, Komisia sa rozhodla postúpiť vec Súdnemu dvoru. Po vydaní rozhodnutia Súdneho dvora členský štát prijal potrebné právne predpisy. Ľudia žijúci v bytových domoch majú odteraz právo na individuálnu inštaláciu meračov tepla a teplej vody, aby mohli sledovať svoju individuálnu spotrebu energie a prijímať opatrenia na zníženie spotreby.